HOTĂRÂREA CURȚII (Camera întâi)
18 iulie 2007
Cauza C‑213/06 P
Agenția Europeană pentru Reconstrucție (AER)
împotriva
Georgios Karatzoglou
„Recurs — Agent temporar — Rezilierea contractului”
Obiectul: Recurs formulat împotriva Hotărârii Tribunalului de Primă Instanță al Comunităților Europene din 23 februarie 2006, Karatzoglou/AER
(T‑471/04, RecFP, p. I‑A‑2‑35 și II‑A‑2‑157), având ca obiect anularea acestei hotărâri
Decizia: Anulează hotărârea și trimite cauza spre rejudecare Tribunalului de Primă Instanță.
Sumarul hotărârii
Funcționari — Principii — Protecția încrederii legitime
(Regimul aplicabil celorlalți agenți, art. 47-50)
Faptul că modificarea unui contract al unui agent temporar a creat o situație ambiguă, care a putut să dea impresia că administrația
și‑a limitat dreptul de reziliere, prevăzut la articolele 47-50 din Regimul aplicabil celorlalți agenți, nu îl determină pe
agentul în cauză să nutrească o încredere legitimă în privința duratei contractului său. Astfel, o situație contractuală incertă
nu poate sta la baza unor asigurări clare din partea administrației, necesare pentru a da naștere încrederii legitime.
Pe de altă parte, în această privință nu poate fi invocat principiul potrivit căruia partea care are poziția cea mai slabă
dintr‑un contract de muncă se poate aștepta ca prevederile imprecise ale respectivului contract să fie interpretate în favoarea
sa. Considerații referitoare la situația contractuală a unui agent în raport cu angajatorul său nu ar putea acoperi lipsa
uneia dintre condițiile necesare pentru a stabili existența unei încrederi legitime.